text: Landsbyer går sammen i kampen for butikkerne
  18 oktober 2018 kl. 04.00
  De små landsbyer mister omsætning og dermed butikker. Nu forsøger fem byer i Vejen Kommune at få borgerne til at handle lokalt.
  Det er sidste chance, hvis de små lokalsamfund skal beholde deres butikker. Konkurrencen fra større handelsbyer - og ikke mindst fra net-handlen - vil i løbet af få år gøre det af med butikkerne i mindre byer.
  Kirsten Bruun, proceskonsulent, Hærvejsklyngen: "Det er rigtig vigtigt at handle lokalt for at bevare vores dagligvarebutik, og den er vigtig."
  
  Sæt pris på din by - køb lokalt
  Projektet “Sæt pris på din by - køb lokalt” skal efter planen være en årligt tilbagevendende kampagne. Hærvejsklyngen tester konceptet sammen med byerne Hillerød, Assens og Holstebro den 27. oktober i år, og så er det meningen, at den første landsdækkende kampagne afvikles september næste år.
  Nu er fem landsbyer i Hærvejsklyngen gået med i et pilotprojekt, hvor alle sejl sættes til for at få flere kunder i de lokale butikker. Landsbyerne i den nordlige del af Vejen Kommune, Bække, Gesten, Hovborg, Gjerndrup og Lindknud, er med i projektet “Sæt pris på din by - køb lokalt”, som på initiativ af Mobilepay og marketingbureauet Marketsquare vil forsøge at bevare butikkerne i landsbysamfund, så det stadig er attraktivt at bo der.
  - Jeg ved ikke, om det er sidste udkald - men vi er i hvert fald der, hvor det er rigtig vigtigt at handle lokalt for at bevare vores dagligvarebutik, og den er vigtig, fortæller Kirsten Bruun, proceskonsulent i Hærvejsklyngen, til TV SYD.
  Hun henviser til en Megafon-undersøgelse fra 2016, der viser, at 83 procent af danskerne mener, det er vigtigt for deres valg af bopæl, at der er en dagligvarebutik i området.
  - Det er livsnerven i alle de små byer. Uden dagligvarebutikker dør landsbyerne nemmere, mener Kirsten Bruun.
  
  Brugsen kunne omsætte for meget mere
  Antallet af dagligvarebutikker i byer med under 2.000 indbyggere er på 10 år (2006 til 2016) faldet med 33 procent, viser en statistik fra Retail Institute Scandinavia. Samtidig er antallet indbyggere i landsbysamfundene faldet med fire procent.
  Brugsen i Bække lavede en undersøgelse sidste år, der dog sagde, at der er trods alt 45 mio. kroner i handel ude i området bestående af de fem landsbyer i klyngesamarbejdet.
  - Vi sælger for 16,5 mio. kroner. Så der er stort potentiale i at kunne få flere ind i vores butik, fortæller Christian Norsk, brugsuddeler, Bække, til TV SYD.
  Hvis altså alle borgere lagde deres handel lokalt, ville brugsen se helt anderledes ud, end den gør i dag:
  - Det ville betyde, at vi fik en bager- og en delikatesseafdeling. Man kunne udvide brugen - det ville betyde utroligt meget til byens virke - man kunne også få andre folk ind, som ikke lige bor i Bække, mener brugsuddeleren i Bække, hvor der bor knap 1.100 indbyggere.
  Tal fra ICP (Institut for Centerplanlægning) viser samtidig, at antallet af dagligvarebutikker i Danmark er faldet fra 35.000 i 1969 til 9.000 i 2016. Samtidig køber flere og flere deres dagligvarer på nettet og får bragt til døren eller i de større byer.
  
  Disse butikker deltager
  BækkeDagli’BrugsenHærvejshallenDen Lille ButikKjærs BlomsterHyldals BryghusNørregaards bilerGestenMin KøbmandGjerndrupEnghave naturparkCaros BilerSamt en del små gårdbutikkerHovborgDagli’BrugsenHovborg KroLindknudLokalbrugsenSamt en del håndværkere
  
  
  